- 1 YOWAANA
- <
- 5
- >

5
Okuwa no okuganya ku Yesu kureeta owulamu
1 Omuntu-umuntu ori no okuganya mbwe Yesu nio Omulowole owa Katonda, ari omwana owa Katonda. Lwona omuntu-umuntu ogonziizie Katonda Ise, agonziizie Omuzia waae yoona. Yowa 4:25 2 Tuesa okumanya mbwe tugonziizie awaana awa Katonda ni tugonziizie Katonda kandi ni turindre *ensikirra ziae. 3 Aeniki, okugonzia Katonda no okurinda ensikirra ziae kandi ensikirra ziae ngaziri enkalu ziifu okurinda. Math 11:30 4 Ni kutio aeniki awaana awa Katonda woona wakira ekialo. Kandi owukire wuno wureetwa no okuganya okwa turi nakwo ku *Kristo. Yowa 16:33 5 Oesa okukira ekialo naanu katio? Ni mala ori no okuganya mbwe Yesu ari Omuzia owa Katonda engʼene. Awaru 8:37–39; 1Yow 4:4
Awasigiki awa Yesu Kristo
6 Yesu Kristo ono, nio owaaza ni kuwitra mu amasaai na amanzi. Mu okuuza kwae, ngakawitra mu amanzi gengʼene, ni yawitra mu amanzi na amasaai. Kandi *Omwoyo Omweru nio osigika amangʼana gano, aeniki Omwoyo Omweru ari kuwuene. Yowa 19:34; 16:13 7 Ni kutio aeniki awagasigika wari wasatu: 8 Omwoyo Omweru ogwa Katonda, amanzi na amasaai, kandi woona waganyana ku ekingʼana kino.* Amatu gandi amakulu gawoola mbwe: 7Wario wasatu ku igulu awasigika amangʼana gano: Katonda Ise, Ingʼana no Omwoyo Omweru; kandi woona wasatu wari ekintu ekilala. 8Lwona wario wasatu awasigika amangʼana gano ku ekialo: Omwoyo Omweru, Amanzi na Amasaai.
9 Tutoola amangʼana aga awantu wawoola ki agari kuwuene. Kutio tusugaane tu-ee amangʼana aga Katonda omwene awoola ku Omuzia waae owuzito okukira. 10 Omuntu ki omuntu ori no okuganya ku Omuzia owa Katonda asigika ekingʼana kino mu omwoyo gwae. No omuntu owula no okuganya ku Omuzia owa Katonda, atoola Katonda ki omuweeyi aeniki alowere okuwa no okuganya ku amangʼana aga Katonda omwene nio owoorre ku Omuzia waae. Awaru 8:16; Gala 4:6 11 Amangʼana agasigikwa gano gari mbwe Katonda amiire okutu-aa owulamu owutariwua kandi owulamu owuo wutuukrwa ku Omuzia waae. 12 Omuntu-umuntu ori no Omuzia owa Katonda mu omwoyo gwae ari no owulamu. No omuntu owula no Omuzia owa Katonda mu omwoyo awula no owulamu owuo chee. Yowa 5:24
Owulamu owutariwua
13 Mbajojera amangʼana gano, inywe awantu awari no okuganya ku eriina eria Omuzia owa Katonda, kugere muwe no okumanya mbwe muri no owulamu owutariwua. Yowa 20:31 14 Turi no owusiani emberi wa Katonda mbwe ni tumusawire ekintu-ukintu, kikawa ki, nikulondokana no okuagala kwae, atuwurra. 15 Kandi kiomo tumanyire mbwe awurra okusawa kwifu otio, tuwa no okumanya mbwe ewintu ewia tumusawire wiona, tumiire okutuukra. Yowa 15:16 Mari 11:24
16 No omuntu awuine waamwawu waae ku Kristo na akola owuoni owutaira omuntu mu olumbe, omuntu oyo asugaane amusawire Katonda kandi Katonda aaza oku-aa omuntu okorre owuoni oyo owulamu. Ngamba-gamba ku awantu awari no owuoni owutaira omuntu mu olumbe. Ni wurio owuoni owuira omuntu mu olumbe. Ngʼamboola mbwe omuntu asawire omuntu okorre owuoni owufwana wutio. Mari 3:28–29 17 Ewintu ewiwiiwi wiona ewia awantu wakola wiri owuoni. Ni wurio owuoni owutaira omuntu mu olumbe.
18 Tumanyire mbwe awulao omwana owa Katonda, ogia emberi na akola-ukola owuoni. Kuri kutio aeniki Kristo owaiwulwa na amaani aga Katonda, amurinda kandi okwo kulowera *Ekikeeno okumuambako. Yowa 17:15; 1Yow 3:6 19 Tumanyire mbwe ifwe turi awaana awa Katonda, ne ekialo kiona kikangatiirwe ne Ekikeeno. Yowa 12:31; Gala 1:4 20 Lwona tumanyire mbwe Omuzia owa Katonda yamiire okuuza kandi amiire okutu-aa owuesani owua okuwurra, kugere tumanye Katonda omulala owa kuwuene. Kandi owulamu wuifu wuri ku Omuzia waae Yesu Kristo, ori kuwuene. Kristo ono nio Katonda owa kuwuene kandi nio owulamu owutariwua. Yowa 1:14, 18; 17:3; 20:28
21 Kutio waana wange, muirinde geeza kugere muwe ale ni katonda ensaasa. 1Kori 10:14; 1Thes 1:9

- 1 YOWAANA
- <
- 5
- >

5:1 Yowa 4:25

5:3 Math 11:30

5:4 Yowa 16:33

5:5 Awaru 8:37–39; 1Yow 4:4

5:6 Yowa 19:34; 16:13

*5:8 Amatu gandi amakulu gawoola mbwe: 7Wario wasatu ku igulu awasigika amangʼana gano: Katonda Ise, Ingʼana no Omwoyo Omweru; kandi woona wasatu wari ekintu ekilala. 8Lwona wario wasatu awasigika amangʼana gano ku ekialo: Omwoyo Omweru, Amanzi na Amasaai.

5:10 Awaru 8:16; Gala 4:6

5:12 Yowa 5:24

5:13 Yowa 20:31

5:15 Yowa 15:16

5:15 Mari 11:24

5:16 Mari 3:28–29

5:18 Yowa 17:15; 1Yow 3:6

5:19 Yowa 12:31; Gala 1:4

5:20 Yowa 1:14, 18; 17:3; 20:28

5:21 1Kori 10:14; 1Thes 1:9

© 2010 WBT